Ela tlhoko tsela nngwe e ba bayang mabaka ka yone. Fa e le gore Modimo o itlhophela go itse sengwe le sengwe e sale gale, he go raya gore le pele a bopa Adame le Efa, o ne a itse gore ba tlile go se mo ikobele. Le fa go ntse jalo, fa Modimo a sena go bolelela Adame gore a se ke a ja “setlhare sa kitso ya molemo le bosula” ka gonne o tla swa, a Modimo o ne a setse a itse gore Adame o tlile go ja leungo la setlhare seo? (Genesise 2:16, 17) Fa Modimo a sena go bolelela banyalani ba ntlha a re: “Atang lo ntsifale lo tlatse lefatshe lo bo lo le fenye, mme lo laole ditlhapi tsa lewatle le dibopiwa tse di fofang tsa magodimo le sebopiwa sengwe le sengwe se se tshelang se se tsamayang mo lefatsheng,” a o ne a itse gore tsholofelo ya bone e e molemo ya go tshela mo paradaiseng e tla itaya sefololetse? Nnyaa le eseng.—Genesise 1:28.